Mies ehti olla roskien seassa yli puoli tuntia.

Varsinais-Suomen pelastuslaitos sai poikkeuksellisen pelastustehtävän puoli kahden aikaan keskiviikkona iltapäivällä, kun mies oli joutunut roskasäilöstä sitä tyhjentäneen roska-auton sisään.

Tiedätkö jotain tapauksesta? Ota yhteyttä toimitukseen WhatsApp-viestinä numeroon 040-6609019, kännykästä MMS-viestinä numeroon 13456 (hinta 0,30 €/viesti) tai nettilomakkeella

Päivystävä palomestari Olli Högmander ei osannut kertoa, miksi mies oli roskasäiliössä. Roskasäiliö oli kuitenkin sen verran iso, ettei kuljettaja huomannut, kun säiliö tyhjennettiin roska-autoon ja mies meni mukana.

Mies onnistui soittamaan hätäkeskukseen roska-autosta.

Poliisi ja pelastuslaitos etsivät kyseistä roska-autoa ja onnistuivat paikantamaan sen lopulta miehen puhelimen GSM-signaalista, Högmander kertoo.

Poliisi löysi kyseisen auton lopulta Tavarakadulta Turusta. Mies ehti olla auton sisässä yli puoli tuntia.

Hän loukkaantui tapahtumassa lievästi ja hänet kuljetettiin sairaalaan jatkotutkimuksiin.

– Autot puristavat roskaa pienemmäksi ja siellä oli käynyt vähän tila ahtaaksi. Hän oli kuitenkin tajuissaan, Högmander kertoo.

Tapauksesta uutisoi aiemmin Turun Sanomat.

Juttua korjattu 29.5.2019 kello 17.53. Mies löytyi Tavarakadulta Turusta, ei Tuotekadulta Raisiosta.